《酬赵隐君还予诗稿之作因来韵增至二十四用柳》
宋代·孙岩

度德宜滕长，论交堕鲁臯。
凄凉当岁晚，潇洒见时髦。
常恐诗无当，空知调欲高。
扶疏才社栎，变化岂胥涛。
阔略三冬学，增多一字褒。
大篇参往籙，异事诧吾曹。
昔嗜梁台选，仍耽郢士骚。
长歌落涧谷，中夜骇猿猱。
攻苦鹈濡翼，求朋鹿食蒿。
家无彦弘在，乡失吕温豪。
击拊当谁听，荒芜尚自薅。
英英善和柳，皎皎义熙陶。
步骤才难至，图回首屡搔。
较深搜石髓，血汗中取溪毛。
推激吾非党，讥诃物得逃。
辞连盘谷稼，想到武陵桃。
朝逮虞渊暗，宵几鹖旦嗷。
含愁全庾赋，寓乐间庄濠。
不谓尘明镜，何殊赠佩刀。
音书无雁往，时序迫蝉号。
稽向诸人远，周雷再世遭。
未应求善贾，孰不饮醇醪。
并席葭依玉，清言輠炙膏。
斯期方缅邈，北望寸心劳。

作者简介：徽州休宁人，字次皋，号爽山。孙嵩弟。诗清劲苦淡，如其为人。有《爽山集》。